Nhar it-Tlieta 18 ta' Frar 2019, fis-6.00pm, se jagħmel taħdita dwar " L-Ismijiet tal-Widien: is-Sorsi Orali ," fis-sensiela ta' taħditiet fuq it-Tradizzjoni Orali. Din l-attività se ssir fil-Librerija tal-Fakultà tal-Arti tal-Università ta' Malta, Tal-Qroqq. Din se tkun id-disa' taħdita ta' din is-sena akkademika tal-proġett fuq It-Tradizzjoni Orali, li qed jitmexxa mid-Dipartiment tal-Malti fl-Università ta' Malta bil-Fondi tar-Riċerka tal-Università ta' Malta u bl-appoġġ tal-Klabb Kotba Maltin. Fl-ewwel taqsima, Simon Salafia se jħares lejn kif jissawru t-toponimi li jinġabru minn fomm in-nies u jippreżenta kliem bil-Malti li rari jintuża. Fit-tieni taqsima ser jitkellem dwar is-sorsi orali u l-importanza tagħhom fit-tiftix ta' iktar toponimi. Se jsemmi ismijiet ta' widien li l-uniċi sorsi tagħhom kienu orali. Fit-tielet taqsima l-kelliem se jipproponi xi inizjattivi biex dawn l-ismijiet ma jintilfux mill-memorja kollettiva tal-ġens Malti. Wara t-taħita jkun hemm il-ħin għad-diskussjoni ma' dawk preżenti. Simon Salafia waqt it-taħdita li għamel f'Novembru 2019 (Ritratt ta' Adrian Grima) , studja fl-iskola tal-Gvern tar-Rabat u fil-Kulleġġ ta' San Alwiġi. Huwa kompla l-istudji tiegħu fl-Università ta' Malta fejn iggradwa fl-Inġinerija Elettrika u studja l-Ispanjol fl-Università ta' Salamanca. Għallem l-Ispanjol fiċ-ċentru kulturali Spanjol-Malti, fl-iskejjel tal-Gvern, u fl-Università ta' Malta. L-interessi u l-passatempi ewlenin tiegħu huma l-ivvjaġġar, u l-Istorja u l-kultura Maltija, l-aktar il-perjodu Medjevali u t-toponomastika. Huwa wkoll gwida liċenzjat u interpretu professjonali. F'Novembru 2019, fis-Sala tal-Perjodiċi tal-librerija tal-Università ta' Malta, Simon Salafia għamel taħdita dwar Seħer il-Malti fit-Toponomastika bħala parti mis-sensiela ta' taħditiet fuq It-Tradizzjoni Orali. Kienet taħdita li qanqlet ħafna interess fost dawk preżenti.
L-Ismijiet tal-Widien: is-Sorsi Orali